Anton Tcexov

Anton Pavlovitc Tcexov ( Антон Павлович Чехов rossiavon ) bak 1860 koe Taganrog vagee Rossia koblir, i nazbeik ke dolekik is veynazbeik ke levetirik. Koe bata widava zo gaar aze va selaropa  koe Moskva vayar. Soe ta sutera iskedar nume va yona brafa kuda toz sanegar abdida va intafa kelda trasir, i va tela ke berpotik is wenyaxik skeus va kot anteyas uum ke ilkuca is ayablira.

Bak 1888, Ivanov inafa taneafa wenyaxa awir, i kakevesa va kiewatca kaiki konaka yovaraja. Blira ke Tcexov, batvieli, va wexayesa bifa mea dadir, rade koyara kal Saxalin ewala koo lapison Sibiria az keno dimlapison krimteem ke India. In va yon valdig icde bata koyarapa isker, ko Saxalin ewala berpotam ( 1891 ) isu Rezgalexo ( 1892 ). Bak aelakola apkasa va geefa Rossia remi 1892/1893, va galerafa grelera paker.

Azon, va jontika tanda koe intafa waba ke Melixovo poke Moskva tiskir, lize va cugak ke intaf grot suter. Radimi rodjera dene Aleksandrinski wenyaxe ke Sankt Peterburg, Lofta wenyaxa va katcalafa kiewatca dene Stanislavski wenyaxe koe Moskva kazokever. Vanya ziavye ( 1899 ) drunta  az Baroya berikya ( 1900 ) az Ranetaxo ( 1904 ) vanion awid ise kiewatcon zo zirsed. Inaf negeem ticfipir nume in va laumasa saneuca wetce remtrakusik va milsaref sok isu ruatceem pojar. 

Kotcakoles, Tcexov ko Krima gonobulur lizu ko Germana is Franca ta kevropera konakviele lapir. Bak 1903, va Olga Kniper jotaf wenyusik kurer.

Tcexov bak 1904 koe Badenweiler koe Germana bal apkazura mulufter.

 Kalkotavayan suterot 
 Volkaluca ( Беда ), kalkot- 2008 gan Mixail Kostov, Kotavaxak dem Suterot dotay, banliz
 Volodya ( Володя ), kalkot- 2008 gan Mixail Kostov, Kotavaxak dem Suterot dotay, banliz
 Viruda ( Налим ), kalkot- 2008 gan Mixail Kostov, Wikikrenteem dotay, banliz

|style="vertical-align: top;"|

|}

Tcexov (Anton)
Tcexov (Anton)
Tcexov (Anton)
Tcexov (Anton)
Tcexov (Anton)